4.

Články 325i a 325j sa nahrádzajú takto: „Článok 325i Zaobchádzanie s indexovými nástrojmi a inými nástrojmi s viacerými podkladovými aktívami 1. Inštitúcie používajú prístup založený na prezretí podkladových expozícií pre indexové nástroje a iné nástroje s viacerými podkladovými aktívami v súlade s týmito zásadami: a) na účely výpočtu požiadaviek na vlastné zdroje pre riziko delta a riziko zakrivenia inštitúcie predpokladajú, že držia jednotlivé pozície priamo v podkladových zložkách indexu alebo iných nástrojov s viacerými podkladovými aktívami, s výnimkou pozície v indexe zahrnutom do ACTP, pre ktorý vypočítavajú individuálnu citlivosť na index; b) inštitúcie majú povolené vzájomne započítavať citlivosti na rizikový faktor danej zložky indexového nástroja alebo iného nástroja s viacerými podkladovými aktívami oproti citlivostiam voči tomu istému rizikovému faktoru tej istej zložky nástrojov zmierňujúcich kreditné riziko len jednej zmluvnej strany, s výnimkou pozícií zahrnutých do ACTP; c) na účely výpočtu požiadaviek na vlastné zdroje pre riziko vega inštitúcie smú buď predpokladať, že držia jednotlivé pozície priamo v podkladových zložkách indexového nástroja alebo iného nástroja s viacerými podkladovými aktívami, alebo vypočítať jedinú citlivosť voči podkladovému aktívu uvedeného nástroja. V druhom spomínanom prípade inštitúcie pridelia jednotlivú citlivosť príslušnej skupine, ako sa stanovuje v oddiele 6 pododdiele 1, a to takto: i) ak by sa pri zohľadnení váh uvedeného indexu viac než 75 % zložiek uvedeného indexu priradilo do rovnakej skupiny, inštitúcie pridelia túto citlivosť do tejto skupiny a zaobchádzajú s ňou ako s citlivosťou zmierňujúcou kreditné riziko len jednej zmluvnej strany v uvedenej skupine; ii) vo všetkých ostatných prípadoch pridelia inštitúcie danú citlivosť do príslušnej skupiny indexov. 2. Odchylne od odseku 1 písm. a) smú inštitúcie vypočítať jedinú citlivosť voči pozícii v kótovanom akciovom alebo kreditnom indexe na účely výpočtu požiadaviek na vlastné zdroje pre riziko delta a riziko zakrivenia vtedy, ak kótovaný akciový alebo kreditný index spĺňa podmienky stanovené v odseku 3. V tom prípade inštitúcie pridelia jednotlivú citlivosť príslušnej skupine, ako sa stanovuje v oddiele 6 pododdiele 1, a to takto: a) ak by sa pri zohľadnení váh uvedeného kótovaného indexu viac než 75 % zložiek uvedeného kótovaného indexu priradilo do rovnakej skupiny, táto citlivosť sa pridelí do uvedenej skupiny a zaobchádza sa s ňou ako s citlivosťou zmierňujúcou kreditné riziko len jednej zmluvnej strany v uvedenej skupine; b) vo všetkých ostatných prípadoch pridelia inštitúcie danú citlivosť do príslušnej skupiny kótovaných indexov. 3. Inštitúcie smú použiť prístup stanovený v odseku 2 pre nástroje, ktoré odkazujú na kótovaný akciový alebo kreditný index, ak sú splnené všetky tieto podmienky: a) zložky kótovaného indexu a ich príslušné váhy v uvedenom indexe sú známe; b) kótovaný index obsahuje najmenej 20 zložiek; c) žiadna jediná zložka obsiahnutá v kótovanom indexe nepredstavuje viac než 25 % celkovej trhovej kapitalizácie uvedeného indexu; d) žiadny súbor pozostávajúci z jednej desatiny celkového počtu zložiek kótovaného indexu, zaokrúhlené nahor na najbližšie celé číslo, nepredstavuje viac než 60 % celkovej trhovej kapitalizácie uvedeného indexu; e) celková trhová kapitalizácia všetkých zložiek kótovaného indexu je najmenej 40 miliárd EUR. 4. Inštitúcia v priebehu času konzistentne používa iba prístup stanovený v odseku 1 alebo prístup stanovený v odseku 2 pre všetky nástroje, ktoré odkazujú na kótovaný akciový alebo kreditný index, ktorý spĺňa podmienky stanovené v odseku 3. Pred tým, ako inštitúcia prejde od jedného prístupu k prístupu druhému, požiada príslušný orgán o povolenie. 5. Pre indexový nástroj alebo iný nástroj s viacerými podkladovými aktívami musia byť vstupné údaje o citlivosti pre výpočet rizika delta a rizika zakrivenia konzistentné, a to bez ohľadu na prístup, ktorý sa pre daný nástroj používa. 6. Na indexové nástroje alebo nástroje s viacerými podkladovými aktívami, na ktoré sa viažu iné reziduálne riziká, ako sa uvádza v článku 325u ods. 5, sa vzťahuje dodatočná hodnota reziduálneho rizika uvedená v oddiele 4. Článok 325j Zaobchádzanie s podnikmi kolektívneho investovania 1. Inštitúcia vypočítava požiadavky na vlastné zdroje pre trhové riziko pozície v podniku kolektívneho investovania jedným z týchto prístupov: a) ak inštitúcia dokáže získať dostatočné informácie o jednotlivých podkladových expozíciách PKI, inštitúcia vypočítava požiadavky na vlastné zdroje pre trhové riziko uvedenej pozície PKI tak, že preskúma podkladové pozície tohto PKI, akoby uvedené pozície priamo držala samotná inštitúcia; b) ak inštitúcia nedokáže získať dostatočné informácie o jednotlivých podkladových expozíciách PKI, ale má informácie o obsahu mandátu tohto PKI a možno získať každodenné cenové kotácie tohto PKI, inštitúcia vypočítava požiadavky na vlastné zdroje pre trhové riziko uvedenej pozície PKI tak, že uplatní jeden z týchto prístupov: i) inštitúcia môže považovať pozíciu v PKI za jedinú akciovú pozíciu pridelenú do skupiny „Iný sektor“ v článku 325ap ods. 1 tabuľke 8; ii) ak to dovolí jej príslušný orgán, inštitúcia môže požiadavky na vlastné zdroje pre trhové riziko PKI vypočítať v súlade s limitmi stanovenými v mandáte PKI a v príslušnom práve; c) ak inštitúcia nespĺňa ani podmienky uvedené v písmene a) ani podmienky uvedené v písmene b), daný PKI pridelí do neobchodnej knihy. Inštitúcia, ktorá používa jeden z prístupov stanovených v písmene b), uplatňuje požiadavku na vlastné zdroje pre riziko zlyhania podľa oddielu 5 tejto kapitoly a dodatočnú hodnotu reziduálneho rizika podľa oddielu 4 tejto kapitoly vtedy, keď z mandátu PKI vyplýva, že niektoré expozície v PKI podliehajú uvedeným požiadavkám na vlastné zdroje. Inštitúcia, ktorá používa prístup stanovený v písmene b) bode ii), môže požiadavky na vlastné zdroje pre kreditné riziko protistrany a požiadavky na vlastné zdroje pre riziko úpravy ocenenia pohľadávok derivátových pozícií PKI vypočítať s použitím zjednodušeného prístupu, ako sa uvádza v článku 132a ods. 3 2. Odchylne od odseku 1, ak má inštitúcia pozíciu v PKI, ktorá sleduje indexovú referenčnú hodnotu tak, že anualizovaný rozdiel vo výnosnosti medzi PKI a sledovanou indexovou referenčnou hodnotou počas obdobia posledných 12 mesiacov je v absolútnom vyjadrení pod 1 %, neberúc do úvahy poplatky a provízie, inštitúcia môže s uvedenou pozíciou zaobchádzať ako s pozíciou v sledovanej indexovej referenčnej hodnote. Keď inštitúcia vstúpi do pozície, overí súlad s uvedenou podmienkou, pričom tento súlad overuje následne najmenej raz ročne. Ak však nie sú v plnej miere dostupné údaje za posledných 12 mesiacov, inštitúcia smie so súhlasom svojho príslušného orgánu použiť anualizovaný rozdiel vo výnosnosti za obdobie kratšie než 12 mesiacov. 3. Inštitúcia smie na svoje pozície v PKI použiť kombináciu prístupov uvedených v odseku 1 písm. a), b) a c). Pre všetky pozície v tom istom PKI však inštitúcia použije len jeden z týchto prístupov. 4. Na účely odseku 1 písm. b) inštitúcia uskutočňuje výpočty na základe týchto ustanovení: a) na účely výpočtu požiadavky na vlastné zdroje podľa metódy založenej na citlivostiach stanovenej v oddiele 2 tejto kapitoly PKI najprv zohľadní pozíciu v maximálnom rozsahu povolenom v rámci jeho mandátu alebo v príslušnom práve pri expozíciách, na ktoré sa viaže požiadavka na najvyššie vlastné zdroje stanovená v uvedenom oddiele, a následne ďalej zohľadňuje pozície v zostupnom poradí až dovtedy, kým sa nedosiahne maximálny celkový limit straty; b) na účely požiadaviek na vlastné zdroje pre riziko zlyhania stanovené v oddiele 5 tejto kapitoly PKI najprv zohľadní pozíciu v maximálnom rozsahu povolenom v rámci jeho mandátu alebo v príslušnom práve pri expozíciách, na ktoré sa viaže požiadavka na najvyššie vlastné zdroje stanovená v uvedenom oddiele, a následne ďalej zohľadňuje pozície v zostupnom poradí až dovtedy, kým sa nedosiahne maximálny celkový limit straty; c) v prípade potreby PKI uplatňuje finančnú páku v maximálnej miere, ktorú povoľuje jeho mandát alebo príslušné právo. Požiadavky na vlastné zdroje pre všetky pozície v tom istom PKI, pre ktorý sa používajú výpočty uvedené v prvom pododseku, sa vypočítavajú na individuálnom základe ako samostatné portfólio s použitím prístupu uvedeného v tejto kapitole. 5. Inštitúcia sme použiť prístupy uvedené v odseku 1 písm. a) alebo b) len vtedy, keď PKI spĺňa všetky podmienky stanovené v článku 132 ods. 3 a v článku 132 ods. 4 písm. a).“;